**A Tánckánonnal indul a Magyar Állami Népi Együttes új évada**

**A kodályi életmű által ihletett Tánckánon című előadással kezdődik a Magyar Állami Népi Együttes őszi évada. Szeptember 12-től havonta három bérletes műsor várja az érdeklődőket a Hagyományok Házában.**

Nyári székelyföldi turné és egy izraeli fellépés után szeptember közepén elkezdődnek a Magyar Állami Népi Együttes bérletes előadásai a Hagyományok Házában. A Mihályi Gábor vezette Együttes kialakította a programnaptárját, és a hozzá kapcsolódó, megvásárolható bérletcsomagokat. Az Együttes változatos repertoárral várja az érdeklődő közönséget.

A 2019/20-as évad is számos meglepetést és a Magyar Állami Népi Együttestől megszokott, nagy ívű produkciót tartogat. A Dél-után és a Táncról táncra szabadbérletben a *Tánckánon*, a ritkán játszott *Földön apám fia volnék*, valamint az erdélyi tájegység táncait és zenéjét felvonultató monumentális mű, *Az örök Kalotaszeg* című műsoraikat mutatják be. Az évad egyik különlegessége a *Kolozsvári piactéren* című műsor, melynek ősbemutatójára az idei Kolozsvári Magyar Napokon került sor.

Az évad első előadása, a **Tánckánon – Hommage à Kodály Zoltán** című, a nézők által igen kedvelt produkcióhoz a kodályi életmű szolgál alapul. Egy képzeletbeli közösség életének apró mozzanataiból bontakozik ki a történet, melynek zenei keretét Kodály Zoltán kompozíciói, illetve a zeneszerző által gyűjtött népdalok alkotják. A jelenetek során emberi kapcsolatok kialakulását, azok elvesztését, örömöket és bánatokat, valamint a mindennapok és ünnepek rituáléit követheti nyomon a közönség.

Tavasszal az együttes táncosainak díjnyertes páros- és szóló táncait csokorba szedő *Aranyba táncolva* című előadás mellett a *Kincses Felvidék*, a *Megidézett Kárpátalja*, a nemrég felújított *Szarvasének*, a rég nem látott *Verbunkos* és a trianoni békeszerződés századik évfordulójára készülő *Kárpát-medence antológia* is színre kerül. A 2020-as év sem marad új bemutató nélkül az együttes életében, Tamási Áron *Énekes madár* című székely népi játékának táncszínmű-feldolgozását mutatják be tavasszal.

Mihályi Gábor, az együttes vezetője elmondta, nagy öröm számukra, hogy az együttes előadásaira óriási az érdeklődés, ezért idén ősztől az egy bérletes előadás helyett kettőt tartanak az idősebb korosztálynak. A bérletek már megvásárolhatók a Hagyományok Háza [honlapján](https://hagyomanyokhaza.hu/hu/berletek2019-2020).